
Text rozhodnutia
Súd: Krajský súd Banská Bystrica Spisová značka: 26Sd/255/2011 Identifikačné číslo súdneho spisu: 6011201065 Dátum vydania rozhodnutia: 23. 01. 2012 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2012:6011201065.1 Uznesenie Krajský súd v Banskej Bystrici v právnej veci navrhovateľa T. P. , M. XX. G. XXXX, Q. D., L. S. XXX, proti odporkyni Sociálnej poisťovni - ústrediu so sídlom v Bratislave ul. 29. augusta č. 8, o preskúmanie zákonnosti postupu a rozhodnutia odporkyne č. XXX XXX XXXX X zo X. P. XXXX o zamietnutí žiadosti o priznanie invalidného dôchodku takto r o z h o d o l : Konanie z a s t a v u j e. Navrhovateľovi náhradu trov konania nepriznáva. o d ô v o d n e n i e : Napadnutým rozhodnutím odporkyňa zamietla žiadosť navrhovateľa o priznanie invalidného dôchodku, pretože pri konštatovanej 30%-nej miere jeho zníženej pracovnej schopnosti v porovnaní so zdravou fyzickou osobou nebol posudkovým lekárom sociálneho poistenia uznaný za invalidného, preto mu nárok na invalidný dôchodok nevznikol. Navrhovateľ sa voči rozhodnutiu odporkyne odvolal. Po podaní opravného prostriedku posudzoval zdravotný stav navrhovateľa posudkový lekár sociálneho poistenia ústredia Sociálnej poisťovne so sídlom v U., ktorý v posudku z 15. novembra 2011 konštatoval vznik invalidity navrhovateľa dňom 19. augusta 2011 s 50%-nou mierou jeho zníženej pracovnej schopnosti v porovnaní so zdravou fyzickou osobou. V nadväznosti na uvedené vydala odporkyňa X. R. XXXX rozhodnutie č. XXX XXX XXXX X, ktorým navrhovateľovi od 9. augusta 2011 priznala invalidný dôchodok vo výške, ktorá bola odvodená aj z priznaného percenta jeho zníženej pracovnej schopnosti. S posledne citovaným rozhodnutím sa navrhovateľ stotožnil. O opravných prostriedkoch proti neprávoplatným rozhodnutiam správnych orgánov rozhoduje súd zásadne podľa tretej hlavy piatej časti O.s.p.. Primerane môže aplikovať i iné vymedzené ustanovenia O.s.p.(§ 250l O.s.p.). Ak správny orgán, ktorého rozhodnutie súd preskúmava, vydá nové rozhodnutie, ktorým návrhu celkom vyhovie, súd uznesením konanie zastaví ( § 250o O.s.p.). V preskúmavanej veci konajúci súd zistil, že rozhodnutie správneho orgánu, napadnuté opravným prostriedkom navrhovateľa, bolo nahradené novým rozhodnutím, ktorým mu bolo v celosti vyhovené tým, že bol uznaný za invalidného a bola mu priznaná tomu zodpovedajúca dávka dôchodkového poistenia, preto s odkazom na citované zákonné ustanovenie konanie zastavil. O náhrade trov konania rozhodol primerane podľa § 250k ods.1 O.s.p. v spojení s ustanovením § 250l ods. 2 O.s.p. a navrhovateľovi nepriznal právo na náhradu trov konania, napriek jeho úspechu v konaní, pretože si ju neuplatnil. Poučenie: Proti tomuto rozhodnutiu je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach / § 42 ods. 3 O. s. p. / uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

